# rutiner for betaling for tjenester utført av selvstending næringsdrivende

**Behandling av fakturaer til OsloMet fra selvstendig næringsdrivende – lønn eller næringsinntekt**

Betaling for tjenester utført for og fakturert til OsloMet skal foregå slik:

* Næringsinntekt som utbetales via regnskapssystemet (UBW)
* Fakturert inntekt som blir vurdert som lønn

Oversikt for å vurdere om ***betaling for tjenester*** skal skje via lønnssystemet og innberettes eller via regnskapssystemet:

|  |  |  |  |
| --- | --- | --- | --- |
| **Kjennetegn** | **Lønn (lønnsbilag) som innberettes og betales via SAP** | **Næringsinntekt**  **som innberettes og betales via SAP** | **Næringsinntekt**  **(faktura betales i UBW)** |
| Faktura fra aksjeselskap (AS**)** |  |  | X |
| Faktura fra foretak med flere ansvarlige eiere (ANS) |  |  | X |
| Faktura fra enkeltpersonforetak (en eier) |  |  | X |
| Faktura fra enkeltpersonforetak som vi vurderer som lønnsinntekt | X |  |  |

**Reiseutgifter**

Hvis utbetalingen vurderes som næringsinntekt, skal fakturaen også omfatte evt reisekostnader. Det er ikke anledning til å levere reiseregning til OsloMet i tillegg til faktura for næringsinntekt. Næringsdrivende har heller ikke anledning til å kjøpe flybilletter, hotellopphold etc. for OsloMets regning.

**Egne tilsatte**

Tilsatte ved OsloMet kan ikke ta ekstra oppgaver/oppdrag for OsloMet og kreve betaling som næringsdrivende.

**Vurdering av spørsmålet om arbeidstaker eller næringsdrivende**

Arbeidsgiver har plikt til å vurdere om betalingen for en tjeneste gjelder et lønnsforhold eller betaling til en næringsdrivende. Tabellen ovenfor viser at denne problemstillingen vil gjelde for fakturaer fra ***enkeltpersonforetak***.

Det er grunn til å presisere at denne vurderingen skal foretas selv om oppdragstakeren er registrert i merverdiavgiftsmanntallet, har fått et organisasjonsnummer eller har fått utskrevet forskuddsskatt. Arbeidsgiver er ansvarlig både for skattetrekk og arbeidsgiver­avgift dersom en godtgjøring feilaktig blir utbetalt som næringsinntekt.

Dette betyr at OsloMet er ansvarlig for å foreta en vurdering før utbetaling til enkeltpersonforetak for å avgjøre om utbetalingen for tjenesten skal være lønn eller næringsinntekt. Kunnskapsdepartementet har i skriv av 14.03.2008 pålagt institusjonene å utarbeide skriftlige rutiner for vurdering og utbetaling til selvstendig næringsdrivende. Vurderingen skal dokumenteres.

For å oppfylle dette kravet skal vurderings-skjema fylles ut og leveres sammen med anvist faktura/lønnsbilag for all betaling for tjenester utført av enkeltpersonforetak. Vurderingen må foretas og skjemaet skal vedlegges ved hver utbetaling.

Dersom vurderingen medfører at en mottatt faktura fra enkeltpersonforetak ikke kan behandles som næringsinntekt, må avdelingen/enheten sende melding til enkeltpersonforetaket om at den utførte tjenesten vil bli behandlet som trekk- og avgiftspliktig lønn. Vedlagt følger mal for slikt skriv.

Vurderingsskjemaet skal fylles ut i forbindelse med kontraktsinngåelse slik at det blir overens­stemmelse mellom kontrakt og utbetaling. Avdeling for økonomi bistår gjerne i vurderingsarbeidet.

MERK: Undervisnings- og sensoroppdrag utbetales kun som lønn, siden OsloMet har eksklusivt eierskap til sin kjerneaktivitet.

**Definisjoner:**

**Selvstendig næringsdrivende:**

*Er en person som* ***ikke*** *er ansatt i et firma eid av andre, men som livnærer seg på egen hånd. En selvstendig næringsdrivende i Norge kan være registrert med enkeltpersonforetak eller et annet personlig foretak.*

**Enkeltpersonforetak**

*Er en betegnelse som brukes om næringsvirksomhet drevet for en enkeltpersons regning og risiko (dvs kun én eier i foretaket). Enkeltpersonforetak er ikke et selskap, men innehaveren plikter å registrere foretaket i Foretaksregisteret i Brønnøysund under visse forutsetninger.*

Oppdatert 12.02.2020